N12 eis 7 lewens in drie ongelukkeDie ongelukstoneel. (Foto verskaf) Motoriste word gemaan om bedag te wees ná sewe mense Donderdagoggend verongeluk het in drie afsonderlike ongelukke op die N12 tussen Emalahleni en Delmas. Die eerste ongeluk het om 07:30 plaasgevind toe drie persone op slag dood is in ŉ ongeluk waarby 17 voertuie betrokke was. Die oorledene sluit ŉ bestuurder in van een van die sedanmotors en twee passasiers. Een van die passasiers was ŉ tweejarige kind. Altesaam 10 sedanmotors, twee vragmotors, een minibus en vier ligte afleweringsvoertuie was in die ongeluk betrokke. Drie persone is om 09:00 op dieselfde pad oorlede. Die drie persone is op die toneel dood verklaar. Twee van hulle was vermoedelik buitelandse toeriste. Een van die oorledenes is ŉ Suid-Afrikaanse burger. Die drie persone was van Johannesburg na die Krugerwildtuin op pad toe die ongeluk plaasgevind het. Hulle motor is van voor en agter deur twee vragmotors getref. Dit is nog nie duidelik wat tot die ongeluk aanleiding gegee het nie. ŉ Bestuurder is in ŉ derde ongeluk dood toe ŉ motor met ŉ bakkie en ŉ sportnutsvoertuig gebots het op die N12 naby Emalahleni. Geen ander beserings is aangemeld nie. Alhoewel mistige weerstoestande waarskynlik aanleiding gegee het tot die ongelukke, stel die polisie verder ondersoek in. Gabisile Shabalala, provinsiale LUR vir gemeenskapsveiligheid en sekuriteit, het haar meegevoel betuig met die families van die oorledenes. Sy wens die pasiënte spoedige beterskap toe.